**Дастгирии ФАО ба кооперативҳо ва рушди деҳот дар Тоҷикистон ба афзоиши ҳосилнокии кишоварзӣ мусоидат мекунад**

***18 апрели соли 2025, Душанбе*** – Дар раванди талошҳои доимии худ ҷиҳати таҳкими бахши кишоварзии Тоҷикистон, Созмони озуқаворӣ ва кишоварзии Созмони Милали Муттаҳид (ФАО) лоиҳаро, ки дар доираи Барномаи ҳамкории техникӣ оид ба рушди кооперативҳо ва таҳкими ниҳодҳои деҳот дар доираи барномаи ислоҳоти кишоварзӣ амалӣ мегардид, бомуваффақият ба анҷом расонд. Лоиҳаи ФАО ба беҳтар шудани шароити фаъолияти кооперативҳо ва баланд бардоштани иқтидори мақомоти миллӣ барои дастгирии рушди кооперативҳо ва муассисаҳои деҳот мусоидат намуд. Лоиҳа дар сатҳи маҳаллӣ ба чаҳор кооперативи кишоварзӣ кӯмак расонд.

Дар доираи ин ташаббусҳо ФАО чанде пеш ба чор кооператив таҷҳизоти идоравӣ дастрас намуда, ба кооперативи кишоварзии «Нури Шаҳристон» таҷҳизоти зарурии кишоварзиро, аз ҷумла ду трактори дучарха, як комбайн барои ҷамъоварии картошка ва асбобхои гуногуни дахлдор харидорӣ ва интиқол дод. Истифодаи ин техника аз ҷониби аъзоёни копператив ва ҷомеаҳои онҳо таъсир ва манфиати кооперативро ба таври назаррас афзоиш хоҳад дод.

"ФАО мақсад дорад, ки кумаки техникӣ ва дастгирии таҳкими кооперативҳоро тавассути мусоидат намудан ба таъмини устувории институтсионалӣ ва иқтисодии онҳо, дастгирии рушди минбаъдаи бахши кишоварзӣ ва беҳбудии амнияти озуқаворӣ дар Тоҷикистонро идома диҳад. ФАО инчунин бо шарикони маҳаллӣ ҷиҳати васеъ намудани имкониятҳои кооперативҳо барои қонеъ намудани ниёзҳои кишоварзони хурд ва таъмини рушди деҳот дар кишвар ҳамкории зич дорад," – гуфт Агаси Арутюнян, и.в. Намояндаи ФАО дар Тоҷикистон.

Кӯшишҳои ФАО – ин дастгирии бевоситаи Барномаи ислоҳоти кишоварзии Ҷумҳурии Тоҷикистон мебошад, ки дар таъсиси кооперативҳо, ба мисли «Нури Шаҳристон» нақши муҳим бозидааст. Тавассути ин талошҳо ФАО ҳуқуқу имкониятҳои кооперативҳо ва аъзои онҳоро барои ҳалли мушкилиҳо, аз қабили баланд бардоштани ҳосилнокии хоҷагиҳо ва дастрасӣ ба техника ва бозорҳо васеъ намуда, ба ин васила дар рушди дарозмуддат ва устувории бахши кишоварзии Тоҷикистон ва суботи иқтисоди деҳоти он мусоидат мекунад.

**Марҳалаҳои лоиҳа**

Бо дастгирии Вазорати кишоварзӣ дар доираи лоиҳа моҳи марти соли 2024 нахустин Форуми миллии кооперативҳо баргузор гардид. Форум ҳамчун як платформа барои ҷонибҳои манфиатдори маҳаллӣ ва кооперативҳо барои муҳокимаи мушкилот ва таҷрибаи онҳо, омӯхтани имкониятҳои рушд ва муваффақиятҳои кооперативҳои кишварҳои дигар, ки дар форуми тариқи маҷозӣ (онлайн) иштирок доштанд, хизмат намуд. Чорабинӣ бо қабули изҳороти ҷамъбастии иштирокчиён анҷом ёфт, ки дар он аҳамияти фароҳам овардани шароити мусоид барои рушд, пешрафт ва озодии кооперативҳо таъкид гардид.

Дар доираи лоиҳа аҳамияти махсус дода шуд ба дастгирии Вазорати кишоварзӣ дар аз нав баррасӣ намудани Қонуни Ҷумҳурии Тоҷикистон «Дар бораи кооперативҳо». Таҳлили ҳамаҷонибаи заминаи қонунгузории амалкунанда оид ба кооперативҳо дар Тоҷикистон гузаронида шуда, тавсияҳои дахлдор омода гардида, бо Вазорати кишоварзӣ ва ҷонибҳои дахлдори манфиатдор, аз ҷумла аъзои кооперативҳои мавҷуда якчанд даври муҳокимаҳо гузаронида шуданд. Тағйироти пешниҳодшуда ба қонун барои тасдиқи минбаъдаи Ҳукумати Тоҷикистон ба Вазорати кишоварзӣ пешниҳод шудааст. Интизор меравад, ки ин қонуни баррасишуда ба баланд бардоштани самаранокӣ ва устувории кооперативҳо мусоидат хоҳад кард.

Силсилаи тренингҳо оид ба боғдорӣ ва картошкапарварӣ ташкил карда шуд, ки ба аъзоёни кооперативҳо имкон дод, ки дар татбиқи усулҳои устувори кишоварзӣ малакаҳои арзишманд дастрас намоянд. Инчунин низоми баҳисобгирии муҳисобӣ таъсис дода шуд ва иктидори роҳбарияти кооперативҳо дар дар самти баҳисобгирии муҳисобӣ мустаҳкам карда шуд. Дар асоси тахлили имкониятхои мавчуда, афзалиятхои мукоисавй ва амволи кооперативхо, инчунин эхтиёчоти аъзоёни онхо мачмуи тавсияхо оид ба рушди ҳар як кооператив бо нақшаҳои муфассали чорабиниҳо ва таҳлили хароҷот ва фоида таҳия карда шуданд. Пас аз он тренингҳои омӯзишӣ оид ба маркетинг ва банақшагирии молиявӣ гузаронида шуданд.

Созмони Милали Муттаҳид соли 2025-ро Соли байналмилалии кооперативҳо бо шиори “Кооперативҳо ҷаҳони беҳтар месозанд” эълон кардааст. Дар тамоми ҷаҳон зиёда аз се миллион кооперативхо мавчуданд, ки дар ҳамаи соҳаҳои иқтисодиёт фаъолият мебаранд, маҳсулоту хизматрасонӣ пешниҳод менамоянд ва барои бунёди ҷомеаҳои пешрафта ва фарогир мусоидат мекунанд.

Кооперативҳо, махсусан дар соҳаи кишоварзӣ ва озуқаворӣ, дар мубориза бо гуруснагй ва камғизой нақши калон мебозанд. Ин созмонҳо шарикони стратегӣ дар коҳиш додани асимметрияи қудрат, таъмини шуғли муносиб, таҳкими идоракунии территориалӣ ва ҳавасмандгардонии рушди шарикии давлат ва бахши хусусӣ мебошанд.